‘Onttrekking aan Strafhof ontbloot SA as menseregte-skender’Dr. Pieter Mulder, leier van die Vryheidsfront Plus “Deur te onttrek aan die Internasionale Strafhof is ŉ skulderkenning van die ANC dat hulle ŉ fout gemaak het om pres. Omar al-Basjir in Suid-Afrika toe te laat. Nou probeer hulle verder weghardloop van die gevolge van hierdie fout,” het dr. Pieter Mulder, leier van die Vryheidsfront Plus, gesê. Dit volg nadat die ANC se hoofraad Sondag besluit het dat Suid-Afrika hom aan die Internasionale Strafhof sal onttrek. Volgens Mulder het oudpres. Thabo Mbeki uit sy pad gegaan om die beeld van Suid-Afrika as ŉ land te vestig wat sensitief is oor menseregte en ons so ŉ gerespekteerde lid van die internasionale wêreld te maak. “Die besluit van Zuma se ANC-regering om aan die Internasionale Strafhof te onttrek, vernietig hierdie beeld en bevestig die wêreld se vooroordele teenoor Afrika-lande.”